วิเคราะห์ สงกรานต์ปีนี้ คนไทยจะเที่ยวไทยมากขึ้น
จากผลกระทบการระบาดของโควิด-19 ตอนนี้เราเริ่มเห็นงานอีเวนต์ต่างๆ ในไทยเริ่มทยอยเลื่อนหรือยกเลิกกันแล้ว  งานสัปดาห์หนังสือแห่งชาติ ถูกยกเลิกและเปลี่ยนไปจัดแบบออนไลน์ งานแข่งรถระดับโลก โมโตจีพี 2020 ที่บุรีรัมย์ก็ถูกเลื่อนอย่างไม่มีกำหนด
13 มี.ค. 2563

วิเคราะห์ สงกรานต์ปีนี้ คนไทยจะเที่ยวไทยมากขึ้น / โดย ลงทุนแมน
จากผลกระทบการระบาดของโควิด-19
ตอนนี้เราเริ่มเห็นงานอีเวนต์ต่างๆ ในไทยเริ่มทยอยเลื่อนหรือยกเลิกกันแล้ว
งานสัปดาห์หนังสือแห่งชาติ ถูกยกเลิกและเปลี่ยนไปจัดแบบออนไลน์
งานแข่งรถระดับโลก โมโตจีพี 2020 ที่บุรีรัมย์ก็ถูกเลื่อนอย่างไม่มีกำหนด
ซึ่งงานเทศกาลถัดไปที่กำลังจะมาถึง ที่ถือเป็นหนึ่งในงานใหญ่สุดของไทย
และดึงดูดทั้งนักท่องเที่ยวไทยและต่างชาติจำนวนมาก
ก็คือสงกรานต์..
แต่พอมีสถานการณ์โควิด-19 เข้ามา ก็อาจมีคำถามว่าสงกรานต์ปีนี้จะเป็นอย่างไร 
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
เดือนเมษายน ปี 2562  
ประเทศไทยมีนักท่องเที่ยวทั้งหมด 26.2 ล้านคน
เป็นคนไทย 73% คนต่างชาติ 27%
แต่ถ้าดูในฝั่งของรายได้จากการท่องเที่ยว ซึ่งคิดเป็นมูลค่าประมาณ 237,000 ล้านบาท
จะมีสัดส่วนมาจากคนไทยเพียง 38% ส่วนที่เหลือ 62% มาจากคนต่างชาติ
รายได้ของต่างชาติ เมื่อคิดแล้วเกือบ 150,000 ล้านบาท ซึ่งน่าจะได้รับผลกระทบมาก เพราะนักท่องเที่ยวต่างชาติน่าจะชะลอการมาเที่ยวเมืองไทยไปอีกหลายเดือนซึ่งจะครอบคลุมเทศกาลสงกรานต์
อย่างไรก็ตามในอีกมุมหนึ่ง ที่อาจไม่คิดมาก่อนก็คือ
สงกรานต์ ยังถือเป็นเทศกาลที่คนไทยมักจะเดินทางไปเที่ยวต่างประเทศด้วยเช่นกัน..
แล้วถ้าเราดึงเม็ดเงินของคนไทยเหล่านี้ให้มาใช้จ่ายในการเที่ยวเมืองไทยล่ะ?
พอจะเป็นไปได้หรือไม่?
สถิติการเดินทางออกนอกประเทศในเดือนเมษายน ปี 2562  
มีคนไทยเดินทางไปต่างประเทศกว่า 1.3 ล้านคน
ซึ่งถือเป็นเดือนที่มีคนเดินทางออกนอกประเทศมากสุดในรอบปี
แปลว่าคนกลุ่มนี้ก็จำเป็นต้องเลื่อนหรือยกเลิกการเดินทางด้วยเช่นกัน
โดยปกติแล้ววันหยุดของเทศกาลสงกรานต์ จะตรงกับวันที่ 13-15 เมษายน 
ซึ่งในปีนี้ตรงกับวันจันทร์ถึงวันพุธ ดังนั้นเมื่อรวมกับวันเสาร์ และวันอาทิตย์ก่อนหน้า 
ปีนี้เราจะมีวันหยุดรวมทั้งหมด 5 วัน
5 วันที่หยุดนี้ ถ้าเราไม่สามารถเดินทางไปไหนได้ไกล 
อีเวนต์หลายๆ งานที่กำลังจะจัดขึ้นก็อาจจะต้องเลื่อน
แล้วเราจะทำอะไรกันดี?
สำหรับคนไทยที่มีภูมิลำเนาอยู่ต่างจังหวัด ก็คงเลือกที่จะเดินทางกลับบ้าน เพื่อไปใช้เวลากับคนในครอบครัวตามปกติ
แต่สำหรับคนกรุงเทพฯ
จะให้ออกจากบ้านมาเล่นน้ำสงกรานต์ตามปกติอย่างปีก่อนๆ 
ก็ดูจะเป็นการเพิ่มความเสี่ยงต่อการติดโรคโควิด-19 
เพราะการอยู่ในที่ที่มีคนจำนวนมาก รวมถึงน้ำที่นำมาใช้ก็ไม่แน่ใจว่าสะอาดแค่ไหน
แต่จะให้อยู่บ้านเฉยๆ อย่างเดียวตลอด 5 วันก็คงไม่ไหว..
ดังนั้นคนกรุงเทพฯ หลายคน ก็คงจะหาโรงแรมที่มีความเป็นส่วนตัวในต่างจังหวัด เพื่อเดินทางไปพักผ่อน บางคนอาจหลีกเลี่ยงโรงแรมที่เป็นเชนใหญ่
ซึ่งเราน่าจะได้เห็นโรงแรมในแหล่งท่องเที่ยว ที่จากเดิมมีสัดส่วนลูกค้าต่างชาติมาก กลับกลายเป็นว่ามีลูกค้าคนไทยเพิ่มขึ้นในช่วงสงกรานต์
ส่วนคนที่ไม่ได้ไปพักผ่อนต่างจังหวัด ก็คงเลือกที่จะไปเดินเล่นในห้างสรรพสินค้า หรือทานอาหารนอกบ้านบ้าง โดยป้องกันตนเองอย่างมิดชิดตอนออกไปนอกบ้าน ซึ่งห้างสรรพสินค้าก็น่าจะมีคนไทยไปใช้บริการมากขึ้นในช่วงสงกรานต์เช่นกัน
ดังนั้นสงกรานต์นี้ อาจจะเป็นช่วงเวลาที่ดีของผู้ประกอบการและรัฐบาล
ที่จะจูงใจลูกค้าในประเทศให้มาใช้บริการ และท่องเที่ยวในประเทศ
ออกโปรโมชัน แคมเปญ เพื่อเชิญชวนคนไทยให้มาใช้บริการในยามที่ไม่มีนักท่องเที่ยวต่างประเทศ
โดยเฉพาะ กลุ่มคนไทยที่จะเดินทางไปต่างประเทศในช่วงสงกรานต์ แต่ปีนี้ไม่ได้ไป
เม็ดเงินของคนเหล่านี้ที่พร้อมใช้จ่าย น่าจะไม่น้อยเลยทีเดียว
แม้ว่าสงกรานต์นี้เราอาจจะต้องฉลองกันแบบตัวแห้งๆ 
แต่ก็ถือว่าเป็นความหวังสำหรับผู้ประกอบการที่กำลังเจอปัญหาหนัก
จริงๆ แล้วมันอาจจะไม่ได้เลวร้ายอย่างที่คิด
และถ้าเราสามารถทำได้จริง
ผู้ประกอบการเหล่านี้จะมีรายได้มาหล่อเลี้ยงธุรกิจของตัวเองบ้าง
เพื่อรอวันที่สถานการณ์จะกลับมาปกติอีกครั้ง..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-สถิติการเดินทางเข้า-ออก จำแนกตามสัญชาติและประเภทการตรวจลงตรา, สำนักงานตรวจคนเข้าเมือง
-สถิติด้านการท่องเที่ยว ปี 2562, กระทรวงการท่องเที่ยวและกีฬา